Σε απάντηση του ανωτέρω αιτήματος και λαμβάνοντας υπόψη την εξυπηρέτηση της διαφανούς διαδικασίας και παράλληλα την προστασία των δεδομένων προσωπικού χαρακτήρα των υποκειμένων τα οποία εμπλέκονται στην εν λόγω διαδικασία:
Βάσει της ερμηνείας του Γενικού Κανονισμού Προστασίας Δεδομένων Προσωπικού Χαρακτήρα (GDPR) της ΕΕ, ο οποίος έχει άμεση εφαρμογή στην Ελλάδα ήδη από τις 25.5.2018, αυτός εφαρμόζεται στα δεδομένα, βάσει των οποίων μπορεί να ταυτοποιηθεί ένα φυσικό πρόσωπο.
Η χορήγηση σε Δημοτικό Σύμβουλο βεβαιωτικών καταστάσεων άρδευσης με προσωπικά στοιχεία οφειλετών για συγκεκριμένη κοινότητα και για συγκεκριμένο χρονικό διάστημα περιέχει δεδομένα ταυτοποίησης του προσώπου και στοιχεία τα οποία σε συνδυασμό παρέχουν πληροφορίες που χρήζουν προστασίας κατά τις απαιτήσεις του Κανονισμού.
Για την κοινοποίηση επομένως των ως άνω καταστάσεων με εμφανή τα προσωπικά στοιχεία σε τρίτους ενδιαφερόμενους, εν προκειμένω στον Δημοτικό Σύμβουλο, ο οποίος είναι τρίτος ως προς τα πρόσωπα αυτά, απαιτείται βάσει του άρθρου 6 παρ.1 του Κανονισμού GDPR είτε να έχει συναινέσει σε αυτήν το ίδιο το υποκείμενο των δεδομένων, είτε αυτή να είναι απαραίτητη για τους σκοπούς εννόμων συμφερόντων του τρίτου, καθώς η ανωτέρω κοινοποίηση εμπίπτει στην έννοια της «επεξεργασίας» κατά τη διατύπωση του Κανονισμού.
Συμπερασματικά, η κοινοποίηση με εμφανή τα προσωπικά στοιχεία των οφειλετών δεν θα πρέπει να πραγματοποιηθεί αν δεν έχει προηγηθεί συναίνεση αυτών ή τεκμηρίωση από τον τρίτο που την αιτείται ότι συντρέχει στο πρόσωπό του σχετικό έννομο συμφέρον. Κρίνεται επομένως σκόπιμο στην προκειμένη περίπτωση να κοινοποιηθούν μόνο τα συνολικά βεβαιωμένα ποσά σύμφωνα και με τη γνώμη της υπηρεσίας, διότι δεν δικαιολογείται άλλο συγκεκριμένο έννομο συμφέρον του Δημοτικού Συμβούλου για γνώση των προσωπικών στοιχείων των οφειλετών